CELEX: 62008TN0103
Language: da
Date: 2008-02-20 00:00:00
Title: Sag T-103/08: Sag anlagt den 20. februar 2008 — Polimeri Europa og Eni mod Kommissionen

12.4.2008   
            
            
               DA
            
            
               Den Europæiske Unions Tidende
            
            
               C 92/45
            
         Sag anlagt den 20. februar 2008 — Polimeri Europa og Eni mod Kommissionen
   (Sag T-103/08)
   (2008/C 92/88)
   Processprog: italiensk
   Parter
   
      Sagsøgere: Polimeri Europa SpA (Brindisi, Italien) og Eni SpA (Rom, Italien) (ved avvocati M. Siragusa, G.M. Roberti, F. Moretti, I. Perego, F. Cannizzaro, V. Ruotolo, V. Larocca og D. Durante)
   
      Sagsøgt: Kommissionen for De Europæiske Fællesskaber
   Sagsøgernes påstande
   
               —
            
            
               Beslutningen annulleres helt eller delvis, for så vidt som den nærmere angår sagsøgerne, og der drages de nødvendige følgeslutninger for så vidt angår sanktionens størrelse.
            
         
               —
            
            
               Subsidiært annulleres eller nedsættes sanktionen.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Ved beslutning K(2007) 5910 endelig udg. af 5. december 2007 i sag COMP/F/38.629 — Kloroprengummi (herefter »KG«) — (herefter »beslutningen«) holdt Kommissionen Polimeri Europa og Eni solidarisk ansvarlige, sammen med andre virksomheder, for overtrædelse af artikel 81 EF, idet de havde (i) vedtaget at dele og fastsætte markeder, markedsandele og salg, (ii) fastsat og forøget priser på kloroprengummi samt fastsat mindstepriser, (iii) delt kunder og (iv) udvekslet fortrolige forretningsoplysninger.
   Til støtte for deres anfægtelse af denne beslutning gør Polimeri Europa og Eni gældende, at den er ugyldig som følge af:
   
               —
            
            
               Tilsidesættelse af artikel 81 EF og utilstrækkelig begrundelse ved med urette at henregne ansvaret for overtrædelser begået af et datterselskab til Eni. Det gøres i denne henseende gældende, at et moderselskabs ansvar ikke kan statueres udelukkende på grundlag af dets fuldstændige ejerskab af selskabskapitalen, og at Kommissionen ikke foretog en korrekt bedømmelse af det bevismateriale, der godtgjorde datterselskabets faktiske uafhængighed af moderselskabet.
            
         
               —
            
            
               Uoverensstemmelse med skrivelsen om afslutning af proceduren mod det selskab, der indtil den 1. januar 2002 var ansvarlig for KG-aktiviteterne, Syndial ApA (herefter »Syndial«), og tilsidesættelse af retten til forsvar.
            
         
               —
            
            
               Tilsidesættelse af artikel 81 EF og utilstrækkelig begrundelse ved med urette at henregne ansvaret for overtrædelser, der blev begået i en periode, hvor et andet selskab var ansvarlig for KG-aktiviteterne, til Polimeri Europa.
            
         
               —
            
            
               Utilstrækkelig og selvmodsigende begrundelse, utilstrækkelig undersøgelse og tilsidesættelse af artikel 81 EF vedrørende bedømmelse af de faktiske omstændigheder og beviserne.
            
         
               —
            
            
               Utilstrækkelig og selvmodsigende begrundelse af beslutningen, utilstrækkelig undersøgelse og tilsidesættelse af artikel 81 EF, for så vidt som overtrædelsen kvalificeredes som en samlet og fortløbende overtrædelse.
            
         
               —
            
            
               Urigtig beregning af overtrædelsens varighed i lyset af det foreliggende bevismateriale.
            
         Sagsøgerne gør gældende, at den sanktion, som de er blevet pålagt, er uretmæssig, idet den udgør en tilsidesættelse af artikel 81 EF og artikel 23 i forordning (EF) nr. 1/2003 samt en afvigelse fra retningslinjerne for beregningen af bøder.
   Det gøres i denne henseende gældende, at der både er sket tilsidesættelse proportionalitetsprincippet, idet der er blevet foretaget forhøjelse for gentagelse og af afskrækkelseshensyn og er givet en utilstrækkelig begrundelse for afvisningen af at tage formildende omstændigheder i betragtning vedrørende den passive eller begrænsede rolle i forbindelse med overtrædelsen, den begrænsede deltagelse i den ulovlige adfærd, ophøret af denne deltagelse og manglende gennemførelse af aftalerne. Polimeri Europa og Eni anfægter endvidere, at det samarbejde, som Syndial og Polimeri Europa har udvist, ikke er blevet taget i betragtning med henblik på nedsættelse af bøden i overensstemmelse med ovennævnte retningslinjer.
   Endelig gør sagsøgerne gældende, at der er sket tilsidesættelse af artikel 81 EF og Kommissionens meddelelse om bødefritagelse eller bødenedsættelse i kartelsager ved Kommissionens urigtige bedømmelse af værdien af de af Syndial og Polimeri Europa fremlagte beviser og dens afvisning af at foretage nedsættelse af bøden i overensstemmelse med nævnte meddelelse.